Япэ итхэр
Бахъсэн районым ЩэнхабзэмкIэ и унэм егъэджакIуэхэм я шыщхьэуIу зэIущIэр щекIуэкIащ. Абы хэтащ щIыналъэм и егъэджэныгъэ IуэхущIапIэхэм я лIыкIуэу 300-м нэблагъэ. ЗэIущIэм кърагъэблэгъащ КъБР-м Егъэджэныгъэмрэ щIэныгъэмкIэ и министерствэм и лэжьакIуэхэр, район, къуажэ администрацэхэм я унафэщIхэр, ветеранхэм я советым и тхьэмадэр, нэгъуэщIхэри.
Зэхуэсыр къызэIуихри, егъэджэныгъэ IэнатIэр егъэфIэкIуэнымкIэ IэмалыщIэхэм тепсэлъыхьащ Бахъсэн район администрацэм и унафэщI Сыжажэ Хьэсэн. Абы зэрыжиIэмкIэ, лэжьыгъэр зэпеуэ жыпхъэм тету зэраухуам ипкъ иткIэ, районым и сабий гъэсапIэхэмрэ курыт школхэмрэ я теплъэм икъукIэ зихъуэжащ. «Гъэ еджэгъуэм щIидзэжмэ, дэ къыхэтхынущ директор, егъэджакIуэ, еджакIуэ, класс, шхапIэ нэхъыфIхэр», — жиIащ Сыжажэм.
«Егъэджэныгъэм теухуауэ» законыр къызэращтам ипкъ иткIэ, IэнатIэм къалэн нэхъыщхьэу щызыхуагъэувыжахэм тепсэлъыхьащ егъэджэныгъэмкIэ район къудамэм и унафэщI Абрэдж Тамарэ. «Егъэджэныгъэм теухуауэ къащта хабзэщIэм урысей тхыдэм щыяпэу къыщыгъэлъэгъуащ егъэджэныгъэм и лъабжьэр сабий садхэм къызэрыщежьэр», — жиIащ абы.
2012 — 2013 гъэ еджэгъуэм Бахъсэн районым щылэжьащ егъэджэныгъэ IуэхущIапIэу 30. Абыхэм екIуэлIащ сабий 10310-рэ. 7343-р школакIуэщ, 3027-р сабий садхэм щыIэ цIыкIухэрщ. «Гъэ еджэгъуэщIэм япэ классым щIэтIысхьэнущ сабий 800-м щIигъу. Зэдгъэпщэн щхьэкIэ къыхэдгъэщынщи, нэгъабэ япэ классым къащтар сабий 650-рэщ. А бжыгъэхэм къагъэлъагъуэ демографие щытыкIэр районым зэрыщефIакIуэр», — жиIащ Абрэдж Тамарэ.
АдэкIэ ар тепсэлъыхьащ школ унафэщIхэр я лэжьыгъэм зэрехъулIэми. Апхуэдэу иужьрей илъэси 2 — 3-м курыт школу 11-м я унафэщIхэр яхъуэжащ. Абыхэм ящыщ зыбжанэм зэман кIэщIым къриубыдэу яхузэфIэкIащ Зыуэ щыт къэрал экзаменхэм къарикIуахэмкIи еджапIэм и мылъку-техникэ лъабжьэмкIи я IуэхущIапIэхэр нэхъыфIхэм храгъэбжэн.
ЗэIущIэм щагъэлъэпIащ егъэджэныгъэ IэнатIэм и ветеранхэр, абыхэм фIыщIэ тхылъхэр иратащ. ИужькIэ нэхъыжьхэм чэнджэщ, ущие псалъэхэмкIэ зыхуагъэзащ егъэджакIуэ IэщIагъэр къыхэзыха ныбжьыщIэхэм. Къалэ администрацэм и унафэщIымрэ егъэджакIуэхэм я профсоюзым и район комитетым и тхьэмадэмрэ зэрагъэгушхуэ ахъшэ саугъэтхэр иратащ зрагъэгъуэта IэщIагъэм япэу пэрыувэхэм.
КъБР-м егъэджэныгъэмрэ щIэныгъэмкIэ и министерствэм и департаментым и унафэщI Мэртазэ Залым къызэхуэсахэм гъэ еджэгъуэщIэмкIэ ехъуэхъуащ икIи «УФ-м егъэджэны-гъэмкIэ щIыхь зиIэ и лэжьакIуэ» дамыгъэр зыхуагъэфэщахэм яритыжащ. Апхуэдэ щIыхьыр къалэжьащ районым и егъэджакIуэ нэхъыфIу 17-м. Дамыгъэ лъапIэр зыхуагъэфэщахэм яхэтщ Сыжажэ Хьэсэнрэ Абрэдж Тамарэрэ. Мэртазэм къыхигъэщащ республикэм и егъэджэныгъэ IэнатIэм щыпашэхэм Бахъсэн районыр зэрахэтыр.
АдэкIэ Сыжажэ Хьэсэн «ПщIантIэ нэхъыфI» район зэпеуэм щытекIуа школхэмрэ сабий гъэсапIэхэмрэ ахъшэ саугъэтхэр яритыжащ. УвыпIэ яубыдам тещIыхьауэ текIуахэм яIэрыхьащ сом мини 100, 70, 50.
Алокъуэ Аринэ.
